[{"text_idx": "#000005", "text": "Mae ymgyrch Ras123 yn galw ar y cyhoedd i redeg un milltir (neu fwy) er mwyn codi arian i elusennau iechyd yng Nghymru yn ystod mis Mai."}, {"text_idx": "#000006", "text": "Mae\u2019r ymgyrch Ras123 yn cael ei threfnu gan Ras yr Iaith, digwyddiad cenedlaethol sy\u2019n digwydd bob dwy flynedd i godi arian at brosiectau cymunedol a chynyddu\u2019r defnydd o\u2019r Gymraeg. Roedd Ras yr Iaith 2020 i fod i gael ei chynnal ym mis Gorffennaf eleni, ond mae wedi ei gohirio tan 2021 yn dilyn rheolau ymbellhau cymdeithasol Llywodraeth Cymru."}, {"text_idx": "#000007", "text": "Er hyn, mae Ras yr Iaith ar y cyd a\u0302\u2019r Mentrau Iaith dros Gymru yn annog y cyhoedd i gymryd rhan mewn ras rhithiol er mwyn codi arian tuag at achos da yn ystod y cyfnod anodd hwn. Bydd ymgyrch Ras123 yn annog y cyhoedd i ddilyn 3 cam. Cam 1 \u2013 rhedeg neu gerdded 1 milltir neu fwy fel bod y ras yn mynd o gwmpas Cymru (pellter Llwybr Arfordir Cymru a llwybr Clawdd Offa) cynifer o weithiau ag y gall yn ystod mis Mai. Cam 2 \u2013 bydd gofyn i\u2019r unigolion/ teuluoedd sy\u2019n cymryd rhan enwebu 2 berson arall i gymryd rhan a cham 3 \u2013 rhoi \u00a35 neu fwy drwy\u2019r dudalen Go Fund Me Ras yr Iaith."}, {"text_idx": "#000008", "text": "Bydd yr arian fydd yn cael ei godi i ymgyrch Ras123 yn cael ei rannu\u2019n deg rhwng elusennau\u2019r 7 bwrdd iechyd yng Nghymru i fynd tuag at anghenion iechyd cymunedol yn eu hardaloedd, sydd dan straen difrifol wrth ymateb i ddatblygiad y Coronafeirws."}, {"text_idx": "#000010", "text": "\u201cMae Ras yr Iaith, fel arfer, yn codi arian bob dwy flynedd tuag at gynyddu\u2019r defnydd o\u2019r Gymraeg ar draws Cymru. Ond mae\u2019r sefyllfa yn dra gwahanol eleni ac er y siom o orfod gohirio Ras yr Iaith ar ei ffurf arferol, roeddem yn teimlo ei bod yn angenrheidiol i ni godi arian rywsut i gefnogi\u2019r ymdrech yn erbyn Coronafeirws."}, {"text_idx": "#000011", "text": "Penderfynom drefnu ras rithiol, a rydym yn annog pawb o bob oed i gymryd rhan drwy redeg, loncian neu gerdded un milltir, tu fewn neu tu allan \u2013 wrth gyd-fynd gyda rheolau ymbellhau cymdeithasol wrth gwrs\u2013 yna enwebu dau berson i gymryd rhan a rhoi tair punt i\u2019r achos."}, {"text_idx": "#000012", "text": "Rydym yn benderfynol bod yr arian a gesglir yn cael effaith ledled Cymru, felly bydd yr holl arian a gesglir yn cael ei rannu rhwng 7 elusen y 7 bwrdd iechyd yng Nghymru fydd yn sicrhau fod pob cymuned yn elwa o\u2019r ymgyrch\u201d"}, {"text_idx": "#000017", "text": "Mentrau Iaith Cymru is an equal opportunities employer committed to promoting equality, diversity and inclusion."}]